## Susana Camarero insta el Govern d’Espanya a escoltar les reivindicacions dels afectats pel pas a nivell d’Alfafar i a prendre una “decisió immediata”

*** Trasllada el suport del Consell al soterrament de les vies així com a les reclamacions dels veïns i retrau al Ministeri de Transports “el silenci, la desídia i la falta de solucions”**

La vicepresidenta segona i consellera de Servicis Socials, Igualtat i Habitatge, Susana Camarero, ha instat el Govern d’Espanya, a través de la Delegació del Govern a la Comunitat Valenciana i del Ministeri de Transports i Mobilitat Sostenible, a conéixer les reivindicacions i la situació dels afectats pel soterrament de les vies a Alfafar, Benetússer i Sedaví per a prendre “una decisió que ha de ser immediata”.

Així ho ha traslladat Susana Camarero, en les declaracions que ha fet als mitjans de comunicació, després de la reunió que ha mantingut amb membres de la plataforma d’afectats pel soterrament de les vies, en la qual també ha participat l’alcalde d’Alfafar, Juan Ramón Adsuara, i en la qual ha conegut l’informe que detalla la situació en què es troba este punt negre, en el qual 80 persones han perdut la vida en les últimes dècades.

La vicepresidenta segona, que també s’ha desplaçat a Alfafar per a visitar el centre municipal de servicis socials ‘Tauleta’, ha informat que va demanar en primera persona a l’alcalde d’Alfafar mantindre esta reunió amb la plataforma perquè, segons ha assegurat, “no podem girar l’esquena a una realitat i és primordial conéixer els problemes i escoltar els afectats i com estan vivint esta situació”.

Així mateix, ha reclamat al Govern d’Espanya que mantinga una trobada amb els afectats i ha recordat que “no es pot aconseguir acords d’esquena als veïns afectats, que estan reivindicant des de fa anys que se’ls escolte”.

Camarero ha explicat, a més, que el president Carlos Mazón va remetre al ministre de Transports fa mesos el projecte de soterrament d’estes vies, sense obtindre resposta sobre este tema i ha indicat que únicament des de la Delegació del Govern s’ha traslladat una solució que implica l’eliminació del pas a nivell, una alternativa que, en la seua opinió, “és un pegat que no soluciona el problema”.

**Falta de solucions**

Davant d’este escenari, la vicepresidenta ha retret al Govern d’Espanya “el silenci, la desídia i la falta de solucions” i ha demanat al Ministeri de Transports que incloga inversió per a esta infraestructura en els pressupostos generals de l’Estat.

Sobre este tema, la consellera ha insistit que “no es pot perdre un dia més i és urgent prendre decisions definitives en la qual participen els afectats i els veïns”, al mateix temps que ha traslladat el suport del Consell al soterrament de les vies i el suport a les reclamacions dels veïns “perquè és l’única solució viable i una reivindicació històrica”.

“Són massa els anys que estes vies porten en este estat”, ha assegurat Camarero, al mateix temps que s’ha solidaritzat amb els més de 60.000 veïns d’Alfafar, Benetússer i Sedaví “pels problemes d’inseguretat i de salut mental que també patixen, a causa del volum de trànsit ferroviari diari”.

Fecha: 17/04/2024